একই লাইনে চলে এল দুই লোকাল। যাত্রীদের দাবি অনুযায়ী, বড়সড় দুর্ঘটনার হাত থেকে রক্ষা পেয়েছে দু’টি ট্রেনই। বৃহস্পতিবার রাত আটটা নাগাদ ঘটনাটি ঘটে নদিয়ার কল্যাণী স্টেশনে।
যে দু’টি ট্রেন একই লাইনে চলে আসে বলে অভিযোগ, সেই দু’টি ছিল আপ এবং ডাউন কল্যাণী লোকাল। দুর্ঘটনা এড়ানোর জন্য চালকদের তৎপরতাকেই কৃতিত্ব দিচ্ছেন যাত্রীরা।
বৃহস্পতিবার রাত আটটা নাগাদ ঘটনাটি ঘটে। সূত্রের খবর, বৃহস্পতিবার রাত আটটা নাগাদ কল্যাণী স্টেশনের চার নম্বর প্ল্যাটফর্মে দাঁড়িয়ে ছিল শিয়ালদহগামী ডাউন কল্যাণী লোকাল। 

এই বিষয়ে অন্যান্য খবর

লোকাল ট্রেনের মাথায় ছিঁড়ল বিদ্যুতের তার! প্রাণভয়ে লাফ যাত্রীদের, দেখুন ভিডিও


অভিযোগ, ওই ট্রেনটি দাঁড়িয়ে থাকার সময়ই আপ ট্রেনের সিগন্যাল দিয়ে দেওয়ায় একই লাইনে চলে আসে আপ শিয়ালদহ-কল্যাণী সীমান্ত সুপার। কিন্তু কল্যাণী স্টেশনে ডাউন ট্রেনটিকে দেখতে পেয়ে নিরাপদ দূরত্বে ট্রেন দাঁড় করিয়ে দেন আপ কল্যাণী লোকালের চালক। একই লাইনে যে ট্রেন চলে এসেছে, তা বুঝতে পারেন ডাউন ট্রেনের চালকও। তৎপর হন রেলকর্মীরা। 
দেখুন ভিডিও
 

বিষয়টি বুঝতে পেরে আতঙ্কিত হয়ে পড়েন রেলযাত্রীরা। তাঁদের দাবি, আপ ট্রেনটি কল্যাণী স্টেশনে ঢোকার আগে যে লেভেল ক্রসিং ছিল, তাও পেরিয়ে গিয়েছিল। আপ কল্যাণী লোকালের চালক সতর্ক না হলে কী হত, তা ভেবেই শিউরে উঠছেন দু’টি ট্রেনের যাত্রীরা। দু’টি ট্রেনেই যথেষ্ট সংখ্যায় যাত্রী ছিলেন।
ভুল সিগন্যাল দেওয়ার কারণেই এই বিপত্তি বলে মত অধিকাংশ যাত্রীরা। পরিস্থিতি সামাল দিতে ডাউন ট্রেনটিকে প্লাটফর্ম থেকে পিছিয়ে নিতে হয়। এ বিষয়ে পূর্ব রেলের মুখ্য জনসংযোগ আধিকারিকের সঙ্গে যোগাযোগের চেষ্টা করা হলেও কোনও প্রতিক্রিয়া পাওয়া যায়নি।